ก.ล.ต.สั่งพักงานอดีต 2 ผู้บริหารบล.บีฟิท ฐานปกปิดข้อมูลความจริง
ก.ล.ต.เชือด "ชญานี-ชยันต์" ซึ่งเป็นผู้บริหารบริษัทหลักทรัพย์ 2 ราย ฐานปกปิดข้อมูลความจริง โดยสั่งพักงานเป็นเวลา 1 ปี
3 ส.ค. 2560

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งพักการให้ความเห็นชอบผู้บริหารบริษัทหลักทรัพย์ 2 ราย เป็นเวลา 1 ปี รายนางสาวชญานี โปขันเงิน และนายชยันต์ อัคราทิตย์เนื่องจากปกปิดหรือบิดเบือนการให้ข้อมูลที่เป็นความจริง เพื่อช่วยเหลือมิให้มีการดำเนินคดีกรณีการใช้ข้อมูลภายใน ซึ่งเป็นการขัดขวางการดำเนินการตามกฎหมายของ ก.ล.ต.
สืบเนื่องจาก ก.ล.ต. ได้ตรวจสอบความผิดกรณีการใช้ข้อมูลภายในเพื่อซื้อขายหลักทรัพย์ของบริษัทหลักทรัพย์ บีฟิท จำ กัด (มหาชน) (BSEC) และได้เปรียบเทียบปรับผู้กระทำผิดไปแล้วเมื่อวันที่ 26 กรกฎาคม 2559 ในการตรวจสอบกรณีดังกล่าวก.ล.ต. พบว่า นางสาวชญานีและนายชยันต์ ซึ่งมีส่วนเกี่ยวข้องโดยเป็นผู้ติดต่อประสานงานให้มีการซื้อกิจการ BSEC ได้ให้ถ้อยคำต่อ ก.ล.ต. ในลักษณะที่เป็นการให้ความช่วยเหลือบุคคล ที่ถูก ก.ล.ต. ตรวจสอบความผิด
โดยบุคคลทั้งสองปกปิดข้อมูลหรือบิดเบือนความจริงเกี่ยวกับชื่อบริษัทที่จะถูกซื้อกิจการและวันที่เกิดข้อมูลภายใน ซึ่งเป็นข้อมูลสำคัญและมีผลต่อการพิจารณาดำเนินการทางกฎหมายของ ก.ล.ต.ในความผิดกรณีการใช้ข้อมูลภายในข้างต้นพฤติกรรมของนางสาวชญานีและนายชยันต์ซึ่งในขณะที่ให้ถ้อยคำเป็นผู้บริหารบริษัทหลักทรัพย์แห่งหนึ่ง ถือเป็นการปกปิดบิดเบือนการให้ข้อมูลที่เป็นความจริง เพื่อช่วยเหลือมิให้มีการดำเนินคดีกรณีการใช้ข้อมูลภายในซึ่งเป็นการขัดขวางการดำเนินการตามกฎหมายของ ก.ล.ต. จึงถือเป็นการกระทำที่เป็นลักษณะต้องห้ามของบุคลากรในธุรกิจตลาดทุน ตามประกาศคณะกรรมการก ากับตลาดทุน ที่ ทลธ. 8/2557 เรื่อง หลักเกณฑ์เกี่ยวกับบุคลากรในธุรกิจตลาดทุน
ทั้งนี้ก.ล.ต.จึงสั่งพักการให้ความเห็นชอบเป็นบุคลากรในธุรกิจตลาดทุน ทั้งในตำแหน่งผู้บริหารและผู้แนะนำการลงทุนของนางสาวชญานีและนายชยันต์ เป็นเวลา 1 ปีมีผลตั้งแต่วันที่ 4 สิงหาคม 2560
อนึ่ง นายชยันต์ อัคราทิตย์ ปัจจุบันดำรงตำแหน่งกรรมการบริหาร บริษัทหลักทรัพย์ เอเชีย เวลท์ จำกัด